Esta obra ye una de les munches mazcaraes realizaes por Evaristo Valle (Xixón, 1873-1951) dende 1910 hasta’l final de la so vida. La qu’equí s’amuesa data aproximadamente de 1928 y nella vese una partida de personaxes con vistimienta d’antroxu (túniques, bluses, faldones, etc.), asitiaos na contornada d’una ciudá, nesti casu Uviéu, cola imaxe tan reconocible de la catedral no fondero y la figura d’un monte Naranco que paez amarutáu de L’Aramo detrás. Dellos volúmenes cúbicos igüen unes cases qu’enmarquen a manera d’escenografía o telón de fondu la escena principal.
#000002
El grupu compónse d’ocho figures, toos homes, asitiaes en primer planu, con una traza tosca y un movimientu vivu que son característiques inherentes a esta clas de representaciones. Les mesmes rellaciónense de dos en dos, menos les asitiaes na parte esquierda de la composición, que se disponen de forma autónoma y marcando trayectories contrapuestes. Toes elles tán definíes a base de manches de color. Destaquen, nesti sentíu, les resueltes con games elegantes de coloráu, azul y mariellu, a lo qu’habría qu’añedir el verde tan variao, marrón, ocre y gris del restu de la composición. En Valle tamién ye importante la manera como l’artista trabaya’l dibuxu, que tien un tratamientu sueltu y independiente, reforzando l’aspectu nerviosu y espresivu d’esta clas d’obres. Dende’l puntu de vista compositivu, el llenzu retrotráise a delles maneres d’entender esti tema de la fiesta o’l baille, que van de Rubens a Solana, pasando per Goya.
#000003
El Muséu de Belles Artes d’Asturies tien ún de los fondos más ricos d’Evaristo Valle, pintor clave na historia del arte asturianu de la primer metá del sieglu XX, con cincuenta y tres óleos y cuatro dibuxos d’un nivel altísimu.
#000004
Santa Catarina y Santa Margarita
#000005